SKRIFTLIG FORESPØRGSEL P-1337/03

af Antonios Trakatellis (PPE-DE) til Kommissionen

(3. april 2003)

Om: Beskyttelse af miljøet mod bortkastelse af slam på lossepladser og gennemførelse af integreret affaldshåndtering i Grækenland

Hundredevis tons slam fra spildevandsrensningsanlægget i Psyttalia bliver kastet på lossepladsen i Ano Liossia i Attiki, uden at der sker en integreret affaldshåndtering, hvilket kræves i henhold til Fællesskabets miljølovgivning. Denne situation skaber mange problemer for driften af lossepladsen (stadige skred og sammenstyrtninger), den udgør en krænkelse af fællesskabslovgivningen, den er til fare for folkesundheden og skader samtidig miljøet.

1. Hvilke foranstaltninger vil Kommissionen træffe som vogter af traktaterne og fællesskabsretten for at beskytte den menneskelige sundhed og miljøet i Grækenland og for at sikre, at fællesskabsbestemmelserne på området affaldshåndtering bliver overholdt?

2. Hvorledes vil Kommissionen få Grækenland til at rette sig efter bestemmelserne om integreret affaldshåndtering, ifølge hvilke det kræves, at slam bliver bearbejdet (tørret), og genanvendt som brændstof med henblik på at producere energi, samt at der er bæredygtig drift af de biologiske rensningsanlæg?

3. Gennemgår slam en forudgående bearbejdning, for at de tilladte grænseværdier for tungmetaller eller andre farlige substanser i henhold til fællesskabslovgivningen ikke bliver overskredet, og i hvilket omfang sker der overholdelse af bestemmelserne i direktiv 75/442/EØF(1) om affald, som ændret af direktiv 91/156/EØF(2), og af bestemmelserne i direktiv 1999/31/EF(3) om deponering af affald?

(1) EFT L 194 af 25.7.1975, s. 39.

(2) EFT L 78 af 26.3.1991, s. 32.

(3) EFT L 182 af 16.7.1999, s. 1.

Svar afgivet på Kommissionens vegne af Margot Wallström

(14. maj 2003)

Ved håndtering af affald skal der tages hensyn til de forskellige krav, der er fastsat i Rådets direktiv 75/442/EØF af 15. juli 1975 om affald, som ændret ved Rådets direktiv 91/156/EØF af 18. marts 1991, samt i Rådets direktiv 1999/31/EF af 26. april 1999 om deponering af affald.

1. Kommissionen havde indledt en overtrædelsesprocedure mod Grækenland på grund af dette lands manglende gennemførelse af direktiv 1999/31/EF. Imidlertid har de græske myndigheder vedtaget og meddelt Kommissionen gennemførelsesbestemmelserne til dette direktiv (fælles ministeriel beslutning 29407/3508/10.12.2002), hvorfor Kommissionen er af den opfattelse, at Grækenland har efterkommet forpligtelsen til at gennemføre direktivet. De meddelte foranstaltninger er genstand for en nærmere undersøgelse af deres overensstemmelse med bestemmelserne i direktiv 1999/31/EF.

For så vidt angår direktiv 75/442/EØF, har Kommissionen indledt en overtrædelsesprocedure mod Grækenland, dels fordi de græske myndigheder har erkendt eksistensen i landet af cirka 1400 ulovlige eller ukontrollerede lossepladser, og dels fordi 60 % af husholdningsaffaldet bortskaffes til deponeringssteder, der ikke overholder kravene i EU-lovgivningen. Således tilgik der Grækenland en begrundet udtalelse i december 2002. Såfremt Grækenland ikke efterkommer den begrundede udtalelse, vil Kommissionen kunne indbringe sagen for Domstolen.

2. og 3. For så vidt angår behandlingen af slammet fra rensningsanlægget i Psyttalia, nærer Kommissionen den opfattelse, at de græske myndigheder ikke har truffet alle de foranstaltninger, der er nødvendige for at genanvende slammet på det sted, hvor det er produceret, med henblik på nyttiggørelse heraf eller bortskaffelse, uden at dette medfører sundhedsmæssige risici eller indvirker negativt på miljøet. I stedet transporteres slammet til lossepladsen i Ano Liosia, som allerede er godt fyldt op og har nået grænserne for sin kapacitet. Som følge heraf har Kommissionen indledt en overtrædelsesprocedure efter EF-traktatens

artikel 226 og sendt Grækenland en åbningsskrivelse i oktober 2002. De græske myndigheder har besvaret denne skrivelse og fremsat deres bemærkninger til Kommissionens påstande. Dette svar er nu ved at blive nærmere analyseret. Dersom Kommissionen fastslår, at Grækenland ikke har efterkommet sine forpligtelser i henhold til EU-lovgivningen, vil den fremsætte en begrundet udtalelse herom.

Det skal bemærkes, at Kommissionen for nylig har modtaget en klage over, at deponeringsanlægget i Ano Liosia ikke fungerer ordentligt, hviket bl.a. hænger sammen med, at der deponeres slam hidrørende fra rensningsanlægget i Psyttalia. Kommissionen vil ikke tøve med at træffe de nødvendige foranstaltninger til at sikre, at fællesskabsretten overholdes i det foreliggende tilfælde.